Author: ostrovsk
Company: MV SR

Predkladacia správa

Podpredseda vlády a minister vnútra Slovenskej republiky predkladá na rokovanie vlády Slovenskej republiky návrh na uzavretie „Dohody medzi vládou Slovenskej republiky a vládou Indonézskej republiky o zrušení vízovej povinnosti pre držiteľov diplomatických pasov a služobných pasov“. 

Iniciatívu smerujúcu k uzavretiu predkladaného návrhu dohody ako prvá vyvinula indonézska strana, ktorá v roku 2009 vypracovala návrh dohody, týkajúci sa zrušenia vízovej povinnosti pre držiteľov diplomatických pasov a služobných pasov. V roku 2010 sa uskutočnilo na území Slovenskej republiky expertné rokovanie, ktorého záverom je predkladaný text dohody.

Štátni občania Slovenskej republiky, ktorí sú držiteľmi platných diplomatických alebo služobných pasov, sa môžu na základe ustanovení dohody zdržiavať na území Indonézskej republiky bez víz po čas nepresahujúci 30 dní odo dňa každého vstupu. Čo sa týka štátnych občanov Indonézskej republiky, držiteľov platných diplomatických alebo služobných pasov, tí sa môžu na základe ustanovení dohody zdržiavať na území Slovenskej republiky bez víz po čas nepresahujúci 90 dní v rámci 180 dní odo dňa prvého vstupu.

Vykonanie obvyklých formálnych úkonov súvisiacich s uzavretím dohody zabezpečí Ministerstvo vnútra Slovenskej republiky v súčinnosti s Ministerstvom zahraničných vecí Slovenskej republiky v súlade s platnými právnymi predpismi.

Predkladaný návrh dohody zodpovedá záujmom zahraničnej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky, vyplývajúcimi jej z iných medzinárodných dokumentov.  				       

Predkladaný materiál nemá finančný, ekonomický, environmentálny vplyv ani vplyv na zamestnanosť, podnikateľské prostredie a informatizáciu spoločnosti.